नंदुरबार
नंदुरबार (Nandurbar) भारत के महाराष्ट्र राज्य के नंदुरबार ज़िले में स्थित एक नगर है। यह उस ज़िले का मुख्यालय भी है। यह महाराष्ट्र के पश्चिमोत्तरी कोने में गुजरात राज्य की सीमा के समीप खानदेश क्षेत्र में स्थित है। 2024 में नंदुरबार नगर परिषद की वर्तमान अनुमानित जनसंख्या लगभग 156,000 है। भारत की जनगणना 2011 द्वारा जारी रिपोर्ट के अनुसार, नंदुरबार नगर परिषद की जनसंख्या 111,037 है, जिसमें 57,412 पुरुष हैं, जबकि 53,625 महिलाएं हैं। भारतीय स्वतंत्रता संग्राम में नंदुरबार की अपनी हिस्सेदारी थी। यहीं पर 1942 के भारत छोड़ो आंदोलन के दौरान 15 साल के एक लड़के शिरीषकुमार मेहता की बंदूक की गोली से जान चली गई थी। शिरीष कुमार की याद में उस चौक पर एक छोटा सा स्मारक बनाया गया है जहां उन्होंने अपना खून बहाया था। नंदुरबार सतपुड़ा प्रदेश यानी सात पहाड़ी क्षेत्र का एक हिस्सा है। जुलाई 1998 तक यह जिला धुले और जलगांव वाले जिले का हिस्सा था। इस क्षेत्र का प्राचीन नाम रसिका है, जब नंदुरबार को इसके राजा नंदराजा के नाम पर नंदनगरी भी कहा जाता था।